Netflix

Netflix, Inc. je americký poskytovateľ internetových streamovaných médií na požiadanie a filmové štúdio. Spoločnosť bola založená v roku 1997 a má sídlo v Los Gatos, Kalifornia. Služby pre predplatiteľov spoločnosť začala poskytovať v roku 1999.

História 
V roku 2009 ponúkala spoločnosť 100 000 titulov na DVD a mala 10 miliónov predplatiteľov. V septembri 2014 mal Netflix predplatiteľov vo vyše 40 krajinách s plánmi expanzie svojich služieb do ďalších krajín (napr. Nový Zéland). Do 5. januára 2016 bol oficiálne dostupný v Severnej a Južnej Amerike, Karibiku a v časti Európy (Dánsko, Fínsko, Írsko, Holandsko, Nórsko, Švédsko, Spojené kráľovstvo, Francúzsko, Švajčiarsko, Rakúsko, Belgicko a Nemecko) a aj ako zásielková služba DVD v Spojených štátoch. Od 6. januára 2016 je Netflix dostupný aj na Slovensku a takmer vo všetkých krajinách sveta (okrem Číny, Sýrie, Krymu a KĽDR).

Počet platiacich užívateľov na konci roka 2018 bol 140 miliónov. Netflix investoval do vlastného obsahu v roku 2016 spolu 5 miliárd dolárov.

Na jeseň 2019 mal 151 miliónov predplatiteľov v 190 krajinách v 32 jazykových mutáciách. Diváci z celého sveta pozerali celkovo 115 miliárd hodín ročne, čo je v priemere 762 hodín ročne (2 hodiny denne) na jedného predplatiteľa.

Netflix a Slovensko 

V roku 2019 bolo na slovenskom Netflixe asi 4 700 filmov a seriálov. Z toho má iba 23 titulov slovenské titulky a posledné sa pridali v lete 2017. České titulky, ktoré má na Netflixe zhruba 350 titulov, sú na Slovensku dostupné od februára 2019. Netflix v roku 2019 bol v 32 oficiálnych jazykových mutáciách, vrátane českej. Všetky diela zo série Netflix Originals vyjdu vždy v rovnakom termíne vo všetkých týchto mutáciách, a to s dabingom, s titulkami, alebo v oboch variantoch.

Na území Slovenska z produkcie Netflixu vznikli historický seriál Marco Polo a sci-fi Spectral. V roku 2020 by sa aj u nás mohla nakrúcať druhá séria Zaklínača.

Infraštruktúra 
Streamovacia služba Netflix sa skladá z vyše 700 aplikácií (mikroslužieb), ktoré sú zhromaždené v architektúre mikroslužby a kontrolujú všetko, čo pod ňu spadá. Spoločne sa nachádzajú v AWS (webové služby od spoločnosti Amazon) a komunikujú pomocou API (rozhranie programovacích aplikácií). Pod AWS spadá aj S3 a EC2. S3 je úložisko, kde sú uložené kópie filmov. Netflix vytvára pre každý titul približne 1200 rôznych verzií a úlohou EC2 je transkódovať danú kópiu, čiže konvertovať z jedného formátu do druhého a prideliť ju vhodnému zariadeniu - Netflix ich podporuje okolo 2200.

Taktiež, na základe internetového pripojenia užívateľa sa optimalizuje prenosová a bitová rýchlosť (vďaka ABR - adaptívna bitová rýchlosť). Tým video prechádza z vysokého rozlíšenia, keď je k dispozícii adekvátna šírka pásma siete užívateľa (okolo 25 Mb/s), do nižšieho rozlíšenia, ak je sieť preťažená.

Kodeky 
Originály filmov sú vo formáte, ktorý nemožno streamovať a preto ich treba preformátovať. Zakódované videá pomocou obrazových a zvukových kodekov sú uložené v konkrétnych formátoch súborov so špecifickými DRM. Netflix najčastejšie využíva kodek H.264, H.265 (HEVC) a VP9 pre video a Dolby Digital, Dolby Digital Plus, Advanced Audio Coding (AAC) a Ogg Vorbis pre audio.

AV1 
AV1, video kodek, ktorý ponúka efektívnejšiu kompresiu, čím spotrebúva menej dát, sa zatiaľ spoločnosťou Netflix využíva iba v Android aplikáciách, no jeho využitie bude onedlho obšírnejšie.

Proces 
Netflix využíva vlastný CDN - Open Content na spoľahlivé doručenie obsahu klientovi. Open Content boxy sú nainštalované po celom svete, aby sa doručovanie obsahu urýchlilo. Odoberateľ sa musí identifikovať na základe svojho bydliska a akonáhle cez ISP (internetový servisný dodávateľ) odošle HTTP žiadosť o zvolené médium, mu je pridelený najbližší Open Connect box. CDN doň skopíruje obsah z AWS a film je teda streamovaný z najbližšieho serveru namiesto toho, aby sa načítaval z hlavného serveru v USA, čím sa niekoľkonásobne zrýchli proces doručenia videa.

Pôvodné seriály

Dráma

Marvel

Komédia

Miniseriály

Animované pre dospelých

Pokračovania

Pôvodné filmy

Dráma

Komédie 
Okrem viacerých záznamov stand-up komikov ako Jim Gaffigan, Jimmy Carr, Chris Tucker, Ali Wong alebo Dana Carvey Netflix priamo produkoval komediálne filmy Special Correspondents (2016), True Memoirs of International Assassin (2016) a Do-Overs (2016) a The Ridiculous 6 (2015).

Dokumentárne seriály a filmy 
Netflix priamo produkoval viacero dokumentárnych sérií ako napríklad Chef´s Table, Making a Murderer, White Rabbit Project a ďalšie.

Dokumentárne filmy Netflixu 13th a The White Helmets získali nominácie na Ceny Akadémie - Oscary v roku 2017.

9. septembra 2020 bola na Netflixe uvedená dokumentárna dráma The Social Dilemma.

Referencie

Pozri aj 
 Popcorn Time

Externé odkazy 
 Domovská stránka

 
Streamovacie služby